title: KOMISIJAS DELEĢĒTĀ DIREKTĪVA (ES) / ar ko attiecībā uz atbrīvojumu, kurš atļauj dzīvsudrabu izmantot metālu halogenīdu spuldzēs, groza Eiropas Parlamenta un Padomes Direktīvas 2011/65/ES III pielikumu, to pielāgojot zinātnes un tehnikas attīstībai

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu groza III pielikumu Eiropas Parlamenta un Padomes Direktīvā 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS direktīva), lai to pielāgotu zinātnes un tehnikas attīstībai. Grozījums attiecas uz atbrīvojumu, kas atļauj konkrētiem lietojumiem izmantot dzīvsudrabu metālu halogenīdu spuldzēs.

               RoHS direktīva ierobežo noteiktu bīstamu vielu izmantošanu elektriskās un elektroniskās iekārtās (EEI), kā noteikts tās 4. pantā. Pašlaik ierobežotas un direktīvas II pielikumā uzskaitītas ir desmit vielas — svins, dzīvsudrabs, kadmijs, sešvērtīgais hroms, polibrombifenili (PBB), polibromdifenilēteri (PBDE), bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP). Direktīvas III un IV pielikumā uzskaitīti EEI materiāli un detaļas konkrētiem lietojumiem, kas atbrīvoti no 4. panta 1. punktā paredzētajiem vielu lietojuma ierobežojumiem.

               Direktīvas 5. pants paredz III un IV pielikumu pielāgot zinātnes un tehnikas attīstībai, kas var nozīmēt atbrīvojumu piešķiršanu, pagarināšanu vai anulēšanu. Saskaņā ar 5. panta 1. punkta a) apakšpunktu atbrīvojumus III un IV pielikumā iekļauj tikai tad, ja šāda iekļaušana nevājina Regulā (EK) Nr. 1907/2006 (REACH)
                  2
                paredzēto vides un veselības aizsardzību un ja ir izpildīts kāds no šiem nosacījumiem: i) vielas likvidēšana vai aizvietošana, mainot konstrukciju vai tādus materiālus un tādas detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama, ii) aizstājēju uzticamība nav nodrošināta, iii) vielas aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt lielāka par tās radītajiem kopējiem ieguvumiem attiecībā uz vidi, veselību un patērētāju drošību.

               Tāpēc lēmumos par atbrīvojumiem un to ilgumu ir jāņem vērā arī aizstājēju pieejamība un aizstāšanas sociālekonomiskā ietekme. Tāpat lēmumos par atbrīvojumu ilgumu jāņem vērā potenciālā negatīvā ietekme uz inovāciju. Attiecīgā gadījumā, vērtējot atbrīvojuma kopējo ietekmi, jābalstās uz aprites cikla koncepciju.

               Direktīvas 5. panta 1. punkta a) apakšpunkts turklāt paredz, ka Komisijai EEI materiāli un detaļas, kas paredzēti konkrētiem izmantošanas veidiem, III un IV pielikuma sarakstos jāiekļauj, pieņemot atsevišķus deleģētos aktus. Ar atbrīvojumiem saistītu pieteikumu iesniegšanas procedūra ir aprakstīta 5. panta 3. punktā un V pielikumā.

               2.PIRMS AKTA PIEŅEMŠANAS NOTIKUSĪ APSPRIEŠANĀS

               Komisija no uzņēmējiem ir saņēmusi saskaņā ar RoHS direktīvas 5. panta 3. punktu un V pielikumu iesniegtus pieprasījumus
                  3
                piešķirt vai pagarināt atbrīvojumus.

               Pašreizējais III pielikuma 4.e) punkta atbrīvojums atļauj dzīvsudrabu izmantot metālu halogenīdu (MH) spuldzēs.

               Komisija 2015. gada 15. janvārī saņēma vienu pieteikumu uz šā atbrīvojuma pagarināšanu. Pieteikuma iesniedzēji būtībā apgalvoja, ka tirgū pašlaik nav pieejamas gaismas diodes (LED), kas būtu saderīgas ar MH gaismekļiem un nodrošinātu līdzīgu sniegumu, un ka atbrīvojums būs vajadzīgs daudzus gadus, jo MH profesionālo gaismekļu kalpošanas laiks ir 15–25 gadi
                  4
               . 2020. gada 20. janvārī tas pats pieteikuma iesniedzējs iesniedza atjauninātu pagarināšanas pieteikumu, lielā mērā ar tiem pašiem argumentiem. Saskaņā ar RoHS direktīvas prasībām (5. panta 5. punkta otrā daļa) atbrīvojums paliek spēkā līdz brīdim, kad Komisija pieņem lēmumu par pagarināšanas pieteikumu.

               Lai pieteikumus uz minētā atbrīvojuma pagarināšanu izvērtētu, Komisija 2015. gada jūnijā sāka pētījumu
                  5
                (tas noslēdzās 2016. gadā) ar mērķi veikt prasīto tehnisko un zinātnisko novērtējumu, un tas ietvēra astoņas nedēļas ilgu apspriešanos ar ieinteresētajām personām tiešsaistē
                  6
               . Papildus minētajam pētījumam, kurā tika novērtēti apjomīgie saņemtie tehniskie un zinātniskie dati un komentāri, kā dokumentēts pētījuma pārskatā, Komisija veica divus komplementārus pētījumus/atjauninājumus, kuros bija iesaistītas arī ieinteresētās personas. 2019. gadā publicētajā pētījumā
                  7
                uzmanība tika veltīta galvenokārt sociālekonomiskajam novērtējumam un aizstājēju pieejamībai, savukārt 2020. gadā tika veikta atjaunināšana
                  8
               , kuras pamatā ir jaunākie dati un modelēšana. Tika publicēti pētījuma un sociālekonomiskā novērtējuma atjauninājumu galīgie pārskati
                  9
                un informētas ieinteresētās personas.

               Lai apkopotu dalībvalstu viedokļus par iecerēto rīcības kursu saskaņā ar izvērtējumu secinājumiem, Komisija 2016. gada 1. septembra, 2018. gada 29. oktobra un 2019. gada 21. oktobra ekspertu sanāksmēs apspriedās ar dalībvalstu ekspertu grupu, kas nodarbojas ar RoHS direktīvas deleģētajiem aktiem. Komisija veica visus 5. panta 3.–7. punktā paredzētos pasākumus
                  10
                attiecībā uz atbrīvojumiem no vielas lietojuma ierobežojumiem. Par visām darbībām tika paziņots Padomei un Eiropas Parlamentam.

               Papildu pētījumā ir uzsvērti šeit rezumētie aspekti.

               ·Neraugoties uz vairākkārtējiem centieniem izstrādāt bezdzīvsudraba alternatīvas, var secināt, ka MH spuldzēs dzīvsudrabu ar citu vielu pašlaik aizstāt nevar.

               ·Dzīvsudraba daudzuma samazināšana MH spuldzēs ietekmētu spuldžu darbību un sniegumu un, iespējams, arī to kalpošanas laiku.

               ·Pašlaik dzīvsudraba aizstāšana attiecīgajos lietojumos nav tehniski realizējama praksē, tāpēc pētījumā ieteikts atbrīvojumu pagarināt uz maksimālo termiņu, proti, vēl pieciem gadiem.

               Visbeidzot, zinātniskajos un tehniskajos novērtējumos, arī apspriedēs ar ieinteresētajām personām, secināts, ka atbrīvojuma kritēriji attiecībā uz 4.e) punkta atbrīvojumu joprojām ir izpildīti, jo uzticami aizstājēji vēl nav pieejami. Izvērtējuma rezultāti turklāt liecina, ka konkrētais atbrīvojums REACH regulā noteikto vides un veselības aizsardzību nevājinātu, līdz ar to Direktīvas 2011/65/ES 5. panta prasība ir ievērota.

               Saskaņā ar labāka regulējuma pamatnostādnēm deleģētās direktīvas projekts četras nedēļas bija pieejams labāka regulējuma portālā, lai noskaidrotu sabiedrības viedokli. Tiesību akta projekta apspriešanas laikā tika saņemti četri komentāri. Izvirzītie jautājumi tika izskatīti, un grozījumi netika uzskatīti par nepieciešamiem.

               3.DELEĢĒTĀ AKTA JURIDISKIE ASPEKTI

               Deleģētā direktīva pagarina Direktīvas 2011/65/ES III pielikuma 4.e) punktā paredzēto atbrīvojumu attiecībā uz dzīvsudraba izmantošanu konkrētiem lietojumiem.

               Komisijas novērtējumā, kas balstīts uz papildu pētījumiem un apspriedēm, secināts, ka atbrīvojuma pieprasījums atbilst vismaz vienam no RoHS direktīvas 5. panta 1. punkta a) apakšpunktā noteiktajiem kritērijiem, kas pamato atbrīvojuma pagarināšanu: spuldžu kategorijās, uz kurām attiecas šis atbrīvojums, dzīvsudrabu nav iespējams uzticami aizstāt.

               Kopumā atbrīvojuma nosacījumi ir izpildīti un 4.e) ieraksta atbrīvojums ir jāpagarina. Šā atbrīvojuma beigu termiņš ir noteikts saskaņā ar 5. panta 2. punkta pirmo daļu. Kā secināts izvērtējumā, aizstājēju izstrādes stadija attaisno atbrīvojuma pagarināšanu uz maksimālo termiņu, kas ir pieci gadi. Nav paredzams, ka atvēlētajam termiņam būs nelabvēlīga ietekme uz inovāciju.

               Tiesību instruments ir deleģētā direktīva, un tas atbilst pamatā esošajam tiesību aktam, proti, Direktīvai 2011/65/ES, un konkrēti deleģējumam, kas noteikts tās 5. panta 1. punktā un 20. pantā.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus, lai nodrošinātu iekšējā tirgus funkcionēšanu elektrisko un elektronisko iekārtu jomā, proti, atļaut konkrētos lietojumos izmantot citādi aizliegtas vielas saskaņā ar RoHS direktīvas noteikumiem un nosacījumiem un procedūru, kā tās III un IV pielikums pielāgojams zinātnes un tehnikas attīstībai.

               ES budžetu šī deleģētā direktīva neietekmē.

               KOMISIJAS DELEĢĒTĀ DIREKTĪVA (ES)…/…

               (13.12.2021)

               ar ko attiecībā uz atbrīvojumu, kurš atļauj dzīvsudrabu izmantot metālu halogenīdu spuldzēs, groza Eiropas Parlamenta un Padomes Direktīvas 2011/65/ES III pielikumu, to pielāgojot zinātnes un tehnikas attīstībai

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  11
               , jo īpaši tās 5. panta 1. punkta a) apakšpunktu,

               tā kā:

               (1)Direktīva 2011/65/ES prasa, lai dalībvalstis nodrošinātu, ka tirgū laistās elektriskās un elektroniskās iekārtas nesatur minētās direktīvas II pielikumā norādītās bīstamās vielas. Šo ierobežojumu nepiemēro noteiktiem minētās direktīvas III pielikumā norādītiem lietojumiem, kam piešķirts atbrīvojums.

               (2)Dažādās elektrisko un elektronisko iekārtu kategorijas, kam Direktīvu 2011/65/ES piemēro, ir uzskaitītas minētās direktīvas I pielikumā.

               (3)Dzīvsudrabs ir Direktīvas 2011/65/ES II pielikumā norādīta ierobežota lietojuma viela.

               (4)Ar Lēmumu 2010/571/ES
                  12
                Komisija cita starpā piešķīra atbrīvojumu, kas atļauj dzīvsudrabu izmantot metālu halogenīdu spuldzēs (“atbrīvojums”) un kas kā 4.e) punkta atbrīvojums norādīts Direktīvas 2011/65/ES III pielikumā. Saskaņā ar minētās direktīvas 5. panta 2. punkta otrās daļas a) apakšpunktu šim atbrīvojumam bija jābeidzas 2016. gada 21. jūlijā.

               (5)Dzīvsudrabu metālu halogenīdu spuldzēs izmanto, lai uzlabotu šo spuldžu krāsu, efektivitāti, kalpošanas laiku un darbības stabilitāti.

               (6)2015. gada 15. janvārī, tātad Direktīvas 2011/65/ES 5. panta 5. punktā noteiktajā termiņā, Komisija saņēma pieteikumu uz atbrīvojuma pagarināšanu (“pagarināšanas pieteikums”). 2020. gada 20. janvārī tika iesniegts atjaunināts pagarināšanas pieteikums. Saskaņā ar minētās direktīvas 5. panta 5. punktu atbrīvojums paliek spēkā līdz laikam, kad tiek pieņemts lēmums par pagarināšanas pieteikumu.

               (7)Pagarināšanas pieteikuma izvērtēšanā, kurā tika ņemta vērā aizstājēju pieejamība un aizstāšanas sociālekonomiskā ietekme, tika secināts, ka dzīvsudraba aizstāšana vai likvidēšana attiecīgajos lietojumos pašlaik nav tehniski realizējama praksē. Izvērtēšanas ietvaros notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu. Šajās apspriešanās saņemtās piezīmes tika darītas publiski pieejamas īpašā vietnē.

               (8)Atbrīvojums ir saskaņā ar Eiropas Parlamenta un Padomes Regulu (EK) Nr. 1907/2006
                  13
                un līdz ar to tajā noteikto vides un veselības aizsardzību nevājina.

               (9)Tāpēc ir lietderīgi atbrīvojumu pagarināt uz maksimālo termiņu, proti, pieciem gadiem, saskaņā ar Direktīvas 2011/65/ES 5. panta 2. punkta pirmo daļu. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

               (10)Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES III pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz [sestā mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.

               Tās minētos noteikumus piemēro no [sestā mēneša pēdējā diena, skaitot no šīs direktīvas spēkā stāšanās dienas + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā šāda atsauce izdarāma.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 13.12.2021

                     Komisijas vārdā —

                     priekšsēdētāja
                     Ursula VON DER LEYEN

                     (1)

                        OV L 174, 1.7.2011., 88. lpp.

                     (2)

                        OV L 396, 30.12.2006., 1. lpp.

                     (3)

                        Saraksts ir pieejams šeit:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_4__e_/4e_LE_RoHS_E xemption_Req_Final.pdf
                  .

                     (5)

                        Pētījuma galīgais pārskats ir pieejams
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Apspriešanās periods: no 2015. gada 21. augusta līdz 2015. gada 16. oktobrim,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf
                  .

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  ; no 92. lpp.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Vajadzīgo administratīvo pasākumu saraksts ir pieejams
                  Komisijas vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistrā vietnē
                  https://webgate.ec.europa.eu/regdel/#/home
                  .

                     (11)

                        OV L 174, 1.7.2011., 88. lpp.

                     (12)

                        Komisijas Lēmums 2010/571/ES (2010. gada 24. septembris), ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2002/95/EK pielikumu attiecībā uz atbrīvojumiem lietojumiem, kuros ir svins, dzīvsudrabs, kadmijs, hroms (VI), polibrombifenili un polibromdifenilēteri (OV L 251, 25.9.2010., 28. lpp.).

                     (13)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

    ---documentbreak---

               PIELIKUMS

               Direktīvas 2011/65/ES III pielikumā 4.e) ierakstu aizstāj ar šādu:

                        Atbrīvojums

                        Piemērošanas joma un termiņi

                        “4(e)

                        Dzīvsudrabs metālu halogenīdu (MH) spuldzēs

                        Zaudē spēku [PB: 5 gadi pēc deleģētās direktīvas publicēšanas Oficiālajā Vēstnesī]”


title: KOMISIJAS DELEĢĒTĀ DIREKTĪVA (ES) / ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu dzīvsudraba izmantošanai augstspiediena nātrija (tvaiku) spuldzēs ar uzlabotu krāsu atveidošanas indeksu vispārējai apgaismei

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu groza Eiropas Parlamenta un Padomes Direktīvas 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS direktīva) III pielikumu, lai to pielāgotu tehnikas un zinātnes attīstībai. Šis grozījums attiecas uz atbrīvojumu konkrētiem lietojumiem, kuros dzīvsudrabu izmanto augstspiediena nātrija spuldzēs ar uzlabotu krāsu atveidošanas indeksu vispārējai apgaismei.

               RoHS direktīva ierobežo dažu bīstamu vielu izmantošanu elektriskās un elektroniskās iekārtās (EEI), kā norādīts tās 4. pantā. Pašlaik RoHS direktīvas II pielikumā ir uzskaitītas desmit ierobežota lietojuma vielas, un tās ir šādas: svins, dzīvsudrabs, kadmijs, sešvērtīgais hroms, polibrombifenili (PBB) un polibromdifenilēteri (PBDE), bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP). RoHS direktīvas III un IV pielikumā uzskaitīti konkrētiem izmantošanas veidiem jeb lietojumiem paredzēti EEI materiāli un detaļas, kas atbrīvotas no 4. panta 1. punktā paredzētajiem vielu lietojuma ierobežojumiem.

               Direktīvas 5. pantā ir paredzēta III un IV pielikuma pielāgošana zinātnes un tehnikas attīstībai, kas var ietvert atbrīvojumu piešķiršanu, pagarināšanu vai anulēšanu. Saskaņā ar 5. panta 1. punkta a) apakšpunktu atbrīvojumi jāiekļauj III un IV pielikumā tikai tad, ja tas nevājina Regulā (EK) Nr. 1907/2006 (REACH)
                  2
                noteikto vides un veselības aizsardzību un tikai ja tie atbilst kādam no turpmāk minētajiem nosacījumiem: i) vielas neizmantošana vai aizvietošana, mainot konstrukciju vai materiālus un detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama; ii) aizstājēju uzticamība nav nodrošināta; iii) vielas aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par radītajiem kopējiem ieguvumiem attiecībā uz vidi, veselību un patērētāju drošību.

               Tāpēc lēmumos par atbrīvojumiem un to ilgumu jāņem vērā arī aizstājēju pieejamība un aizstāšanas sociālekonomiskā ietekme. Lēmumos par atbrīvojumu ilgumu jāņem vērā iespējamā negatīvā ietekme uz inovāciju. Vajadzības gadījumā, vērtējot atbrīvojuma vispārējo ietekmi, jāpiemēro skatījums aprites cikla perspektīvā.

               Turklāt 5. panta 1. punktā noteikts, ka, lai iekļautu vai svītrotu EEI materiālus un detaļas konkrētiem lietojumiem, kas uzskaitīti III un IV pielikumā, Komisijai jāpieņem atsevišķi deleģētie akti. Direktīvas 5. panta 3. punktā un V pielikumā ir aprakstīta ar atbrīvojumiem saistītu pieteikumu iesniegšanas procedūra.

               2.PIRMS AKTA PIEŅEMŠANAS NOTIKUŠĀS APSPRIEŠANĀS

               Pieprasījumus
                  3
                piešķirt vai pagarināt atbrīvojumus Komisija no uzņēmējiem saņem saskaņā ar RoHS direktīvas 5. panta 3. punktu un V pielikumu.

               Pašreizējie III pielikuma 4(b) I–III ieraksti atļauj dzīvsudraba izmantošanu augstspiediena nātrija (HPS) (tvaiku) spuldzēs vispārējai apgaismei, nepārsniedzot šādas vērtības (vienam gaismas izstarotājam) spuldzēs ar uzlabotu krāsu atveidošanas indeksu Ra > 60:

               4(b) – I: P ≤ 155 W: 30 mg;

               4(b) – II: 155 W < P ≤ 405 W: 40 mg;

               4(b) – III: P > 405 W: 40 mg.

               Komisija 2015. gada janvārī saņēma vienu pieteikumu par 4(b) I–III ieraksta atbrīvojuma pagarināšanu. Pieteikuma iesniedzējs būtībā apgalvoja, ka nav bezdzīvsudraba alternatīvu, kas nodrošina tādu pašu krāsu specifikāciju, ar kurām varētu aizstāt spuldzes, uz kurām attiecas 4(b) atbrīvojums
                  4
               . Tas pats pieteikuma iesniedzējs 2020. gada janvārī iesniedza atjauninātu pagarināšanas pieteikumu spuldzēm ar krāsu atveidošanas indeksu >80 (nevis virs 60, kā tas ir pašreizējā atbrīvojuma gadījumā), jaudu mazāku par 105 W (nevis 155 W, kā noteikts pašreizējā atbrīvojumā) un ierobežotu dzīvsudraba daudzumu tikai 16 mg (pašlaik atļauto 30 mg vietā). Saskaņā ar RoHS direktīvas prasībām (5. panta 5. punkta otrā daļa) atbrīvojums ir spēkā, līdz Komisija pieņem lēmumu par pagarināšanas pieteikumu.

               Lai atbrīvojuma pagarināšanas pieteikumus izvērtētu, Komisija 2015. gada jūnijā sāka pētījumu
                  5
                nepieciešamā tehniskā un zinātniskā novērtējuma veikšanai, kurš tika pabeigts 2016. gadā, kā arī sarīkoja astoņas nedēļas ilgu apspriešanos tiešsaistē ar ieinteresētajām personām
                  6
               . Papildus minētajam pētījumam, kurā novērtēja saņemtos plašos tehniskos un zinātniskos datus un komentārus, kā dokumentēts pētījuma ziņojumā, Komisija veica divus citus pētījumus/atjauninājumus, tostarp iesaistot ieinteresētās personas. 2019. gadā publicētajā pētījumā
                  7
                galvenā uzmanība tika pievērsta sociālekonomiskajam novērtējumam un aizstājēju pieejamībai, savukārt 2020. gadā tika veikta pētījuma atjaunināšana, pamatojoties uz jaunākajiem datiem un modelēšanu
                  8
               . Pētījuma galīgie ziņojumi un sociālekonomiskā novērtējuma atjauninājumi tika publicēti
                  9
               , un ieinteresētajām personām par to tika paziņots.

               Komisija 2016. gada 1. septembra, 2018. gada 29. oktobra un 2019. gada 21. oktobra ekspertu sanāksmēs apspriedās ar dalībvalstu ekspertu grupu par deleģētajiem aktiem atbilstoši RoHS direktīvai, lai apkopotu dalībvalstu viedokļus par paredzēto rīcību saskaņā ar izvērtējumu secinājumiem. Komisija saskaņā ar 5. panta 3.–7. punktu veica visus nepieciešamos procesuālos pasākumus saistībā ar atbrīvojumiem no vielu ierobežojuma
                  10
               . Par visām darbībām tika paziņots Padomei un Eiropas Parlamentam.

               Izvērtējuma pētījumi, ko apstiprina atjauninātā informācija par tehnikas un zinātnes attīstību, kuru pieteikuma iesniedzējs sniedza 2020. gadā, ļauj izdarīt šādus secinājumus:

               ·dzīvsudrabu HPS (tvaiku) spuldzēs ar krāsu atveidošanas indeksu >80, ar jaudu mazāku par 105 W un dzīvsudraba robežvērtību 16 mg nevar aizstāt, kas faktiski nozīmē, ka 4(b) atbrīvojums būtu daļēji jāpagarina, jo alternatīvi risinājumi pašlaik nenodrošina attiecīgo sarkano spektra daļu, kas ir būtiska šāda veida spuldzēm;

               ·ir piemērotas alternatīvas HPS (tvaiku) spuldzēm ar uzlabotu krāsu atveidošanas indeksu Ra > 60: P ≤ 155 W, kas faktiski nozīmē, ka atbrīvojuma 4(b) – I ieraksts daļēji vairs nav vajadzīgs, savukārt 4(b) – II ierakstu var pilnībā atcelt, jo notika šo spuldžu aizstāšana ar bezdzīvsudraba LED spuldzēm;

               ·4(b)-III ieraksts būtu jāatceļ, jo ražotāji šīs spuldzes vairs nelaiž tirgū, tāpēc šis atbrīvojums jau ir novecojis.

               Visbeidzot, zinātniskie un tehniskie novērtējumi, tostarp pieteikuma iesniedzēja sniegtā atjauninātā informācija, liecina, ka joprojām ir izpildīti atbrīvojuma kritēriji attiecībā uz atbrīvojumu dzīvsudraba izmantošanai HPS (tvaiku) spuldzēs ar krāsu atveidošanas indeksu > 80 un dzīvsudraba izmantošanas robežvērtību 16 mg vienā spuldzē, jo aizstājēji ir jāpilnveido.

               Izvērtējuma rezultāti liecināja arī, ka konkrētā atbrīvojuma pagarināšana nevājinātu REACH regulā noteikto vides un veselības aizsardzību saskaņā ar Direktīvas 2011/65/ES 5. pantu.

               Saskaņā ar labāka regulējuma pamatnostādnēm deleģētās direktīvas projekts četras nedēļas bija pieejams labāka regulējuma portālā, lai noskaidrotu sabiedrības viedokli. Tiesību akta projekta apspriešanas laikā tika saņemti divi komentāri. Izvirzītie jautājumi tika izskatīti, un projekta grozījumi netika uzskatīti par nepieciešamiem.

               3.DELEĢĒTĀ AKTA JURIDISKIE ASPEKTI

               Ar deleģēto direktīvu daļēji pagarina un pārformulē Direktīvas 2011/65/ES III pielikumā uzskaitīto 4(b)-I atbrīvojuma ierakstu par dzīvsudraba izmantošanu augstspiediena nātrija (tvaiku) spuldzēs vispārējai apgaismei, nepārsniedzot (vienam gaismas izstarotājam) spuldzēs ar uzlabotu krāsu atveidošanas indeksu Ra > 80: P ≤ 105 W: 16 mg. Ņemot vērā to, ka pārējie 4(b) ieraksti ir jāatceļ, ieraksta daļu 4(b)-I, kas jāpagarina, pārnumurē par ierakstu 4(b).

               Komisijas novērtējumā, kas balstīts uz pamatojošiem pētījumiem, apspriedēm un pieteikuma iesniedzēja sniegtu atjauninātu informāciju, secināts, ka atbrīvojuma pieprasījums atbilst vismaz vienam no 5. panta 1. punkta a) apakšpunktā noteiktajiem kritērijiem: patlaban nevar nodrošināt dzīvsudraba aizstāšanu ar uzticamiem aizstājējiem tajās spuldžu kategorijās, uz kurām attiecas šis atbrīvojums.

               Ņemot vērā iepriekš minēto, atbrīvojuma ieraksti 4(b)-II un 4(b)-III ir jāatceļ un atbrīvojums 4(b)-I atbrīvojums ir daļēji jāatceļ.

               Izvērtējumā secināts, ka aizvietotāju attīstības stadija attaisno daļēju atbrīvojuma ieraksta 4(b)-I pagarināšanu ar pārformulēšanu, to pārnumurējot uz atbrīvojuma ierakstu 4(b), uz maksimāli pieciem gadiem. Atbrīvojuma laikposmā nav gaidāma nelabvēlīga ietekme uz inovāciju.

               Attiecībā uz 4(b)-I ieraksta daļu, kas jāatceļ, kā arī attiecībā uz 4(b)-II un 4(b)-III ierakstu, atbilstīgi ir īsākie derīguma termiņi (t. i., 12 mēneši) saskaņā ar RoHS direktīvas 5. panta 6. punktu.

               Juridiskais instruments ir deleģētā direktīva, kā to paredz Direktīva 2011/65/ES, jo īpaši tās 5. panta 1. punkta a) apakšpunktā noteiktās prasības.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus ar RoHS noteikumiem un nosacījumiem un tās izveidoto procedūru par to, kā III un IV pielikums pielāgojams zinātnes un tehnikas attīstībai, lai nodrošinātu iekšējā tirgus funkcionēšanu elektrisko un elektronisko iekārtu nozarē, šajā nolūkā atļaujot konkrētos lietojumos izmantot citādi aizliegtas vielas.

               Šī deleģētā direktīva neietekmē ES budžetu.

               KOMISIJAS DELEĢĒTĀ DIREKTĪVA (ES)…/…

               (13.12.2021)

               ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu dzīvsudraba izmantošanai augstspiediena nātrija (tvaiku) spuldzēs ar uzlabotu krāsu atveidošanas indeksu vispārējai apgaismei

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  11
                un jo īpaši tās 5. panta 1. punkta a) un b) apakšpunktu,

               tā kā:

               (1)Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā norādītās bīstamās vielas. Šo ierobežojumu nepiemēro noteiktiem minētās direktīvas III pielikumā uzskaitītajiem lietojumiem, kam piešķirts atbrīvojums.

               (2)Dažādās elektrisko un elektronisko iekārtu kategorijas, kam piemēro Direktīvu 2011/65/ES, ir uzskaitītas minētās direktīvas I pielikumā.

               (3)Dzīvsudrabs ir Direktīvas 2011/65/ES II pielikumā norādīta ierobežota lietojuma viela.

               (4)Ar Lēmumu 2010/571/ES
                  12
                Komisija cita starpā piešķīra atbrīvojumu dzīvsudraba izmantošanai augstspiediena nātrija (tvaiku) spuldzēs vispārējai apgaismei, nepārsniedzot (vienam gaismas izstarotājam) spuldzēs ar uzlabotu krāsu atveidošanas indeksu Ra > 60 (“atbrīvojums”), kas tagad ir iekļauts Direktīvas 2011/65/ES III pielikumā kā 4(b)-I, 4(b)-II un 4(b)-III atbrīvojums. Saskaņā ar minētās direktīvas 5. panta 2. punkta otrās daļas a) apakšpunktu daļu šim atbrīvojumam bija jābeidzas 2016. gada 21. jūlijā.

               (5)Dzīvsudrabu augstspiediena nātrija (tvaiku) spuldzēs izmanto, lai iegūtu gaišu krāsu un nodrošinātu krāsu atveidošanas īpašības.

               (6)Komisija pieteikumu atbrīvojuma pagarināšanai lietojumos, kas minēti 4(b)-I, 4(b)-II un 4(b)-III ierakstā, (“pagarināšanas pieteikums”) saņēma 2015. gada janvārī, tātad Direktīvas 2011/65/ES 5. panta 5. punktā noteiktajā termiņā. Tas pats pieteikuma iesniedzējs 2020. gada janvārī iesniedza atjauninātu pagarināšanas pieteikumu, kas attiecās tikai uz 4(b)-I ierakstu. Saskaņā ar Direktīvas 2011/65/ES 5. panta 5. punktu atbrīvojums ir spēkā, līdz ir pieņemts lēmums par pagarināšanas pieteikumu.

               (7)Pagarināšanas pieteikuma izvērtējumā, kurā ņemta vērā aizstājēju pieejamība un aizstāšanas sociālekonomiskā ietekme, tika secināts, ka dzīvsudraba aizstāšana vai izmantošanas izbeigšana attiecīgajos lietojumos ir zinātniski un tehniski iespējama attiecībā uz Direktīvas 2011/65/ES III pielikuma 4(b)-I ieraksta daļu, kā arī 4(b)-II un 4(b)-III ierakstu. Tomēr izvērtējumā tika secināts, ka atbrīvojums būtu jāpagarina attiecībā uz to 4(b)-I ieraksta daļu, kas attiecas uz spuldzēm ar krāsu atveidošanas indeksu lielāku par 80, jaudu 105 W vai mazāku, un ka, lai gan dzīvsudraba izmantošana joprojām ir nepieciešama, to var vēl vairāk samazināt. Veicot izvērtēšanu, notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu. Šo apspriešanos laikā saņemtās piezīmes tika darītas publiski pieejamas īpašā tīmekļa vietnē.

               (8)Tāpēc saskaņā ar Direktīvas 2011/65/ES 5. panta 2. punkta pirmo daļu ir lietderīgi uz laikposmu, kas nepārsniedz piecus gadus pagarināt atbrīvojuma 4(b)-I daļu un pārnumurēt to uz atbrīvojuma ierakstu 4(b). Šim pagarinātajam atbrīvojumam jābūt ar pārskatītu formulējumu, kurā izklāstīta atbrīvojuma turpmākā ierobežotā darbības joma. Ņemot vērā rezultātus, kas tiek gūti, pastāvīgi meklējot uzticamu aizstājēju, gaidāms, ka atbrīvojuma ilgumam nebūs nelabvēlīgas ietekmes uz inovāciju.

               (9)Pagarinātais atbrīvojums ir saskanīgs ar Eiropas Parlamenta un Padomes Regulu (EK) Nr. 1907/2006
                  13
                un tādējādi nevājina tajā noteikto vides un veselības aizsardzību.

               (10)Tā kā Direktīvas 2011/65/ES 5. panta 1. punkta a) apakšpunktā izklāstītie nosacījumi atbrīvojuma pagarināšanai vairs neizpildās attiecībā uz pieteikumiem, kas uzskaitīti minētās direktīvas III pielikuma 4(b)-I) ieraksta atlikušajā daļā, kā arī 4(b)-II un 4(b)-III ierakstā, atbrīvojums attiecībā uz minētajiem lietojumiem būtu jāatceļ. Šo atbrīvojumu beigu termiņi būtu jānosaka atbilstoši Direktīvas 2011/65/ES 5. panta 6. punktam.

               (11)Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES III pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz [sestā mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.

               Tās piemēro minētos noteikumus no [sestā mēneša pēdējā diena, skaitot no šīs direktīvas spēkā stāšanās dienas + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 13.12.2021

                     Komisijas vārdā —

                     priekšsēdētāja
                     Ursula VON DER LEYEN

                     (1)

                        OV L 174, 1.7.2011., 88. lpp.

                     (2)

                        OV L 396, 30.12.2006., 1. lpp.

                     (3)

                        Saraksts ir pieejams šeit:
                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/
                     Exemption_4_b__IIII_/4b_LE_RoHS_Exemption_Req_Final.pdf.

                     (5)

                        Pētījuma galīgais ziņojums ir pieejams
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Apspriešanās periods: 2015. gada 21. augusts – 2015. gada 16. oktobris,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_
                  SEA_20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , sākot ar 92. lpp.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Vajadzīgo administratīvo pasākumu saraksts ir pieejams
                  Komisijas tīmekļa vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistrā vietnē
                  https://webgate.ec.europa.eu/regdel/#/home
                  .

                     (11)

                        OV L 174, 1.7.2011., 88. lpp.

                     (12)

                        Komisijas Lēmums 2010/571/ES (2010. gada 24. septembris ), ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2002/95/EK pielikumu attiecībā uz atbrīvojumiem lietojumiem, kuros ir svins, dzīvsudrabs, kadmijs, hroms (VI), polibrombifenili un polibromdifenilēteri (OV L 251, 25.9.2010., 28. lpp.).

                     (13)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

    ---documentbreak---

               PIELIKUMS

               Direktīvas 2011/65/ES III pielikumā ierakstus 4(b), 4(b)-I, 4(b)-II un 4(b)-III aizstāj ar šādiem:

                        Atbrīvojums

                        Piemērošanas joma un termiņi

                        “4(b)

                        Dzīvsudrabs augstspiediena nātrija (tvaiku) spuldzēs vispārējai apgaismei, nepārsniedzot (vienam gaismas izstarotājam) spuldzēs ar uzlabotu krāsu atveidošanas indeksu Ra > 80: P ≤ 105 W: vienam gaismas izstarotājam drīkst izmantot 16 mg

                        Zaudē spēku [PB: pieci gadi pēc deleģētās direktīvas publicēšanas Oficiālajā Vēstnesī]

                        4(b)-I

                        Dzīvsudrabs augstspiediena nātrija (tvaiku) spuldzēs vispārējai apgaismei, nepārsniedzot (vienam gaismas izstarotājam) spuldzēs ar uzlabotu krāsu atveidošanas indeksu Ra > 60: P ≤ 155 W: vienam gaismas izstarotājam drīkst izmantot 30 mg

                        Zaudē spēku [PB: 12 mēneši pēc deleģētās direktīvas publicēšanas Oficiālajā Vēstnesī]

                        4(b)-II

                        Dzīvsudrabs augstspiediena nātrija (tvaiku) spuldzēs vispārējai apgaismei, nepārsniedzot (vienam gaismas izstarotājam) spuldzēs ar uzlabotu krāsu atveidošanas indeksu Ra > 60: 155 W < P ≤ 405 W: vienam gaismas izstarotājam drīkst izmantot 40 mg

                        Zaudē spēku [PB: 12 mēneši pēc deleģētās direktīvas publicēšanas Oficiālajā Vēstnesī]

                        4(b)-III

                        Dzīvsudrabs augstspiediena nātrija (tvaiku) spuldzēs vispārējai apgaismei, nepārsniedzot (vienam gaismas izstarotājam) spuldzēs ar uzlabotu krāsu atveidošanas indeksu Ra > 60: P > 405 W: vienam gaismas izstarotājam drīkst izmantot 40 mg

                        Zaudē spēku [PB: 12 mēneši pēc deleģētās direktīvas publicēšanas Oficiālajā Vēstnesī]”


title: KOMISIJAS DELEĢĒTĀ DIREKTĪVA (ES) / ar ko attiecībā uz atbrīvojumu, kurš atļauj dzīvsudrabu izmantot citās zemspiediena gāzizlādes spuldzēs, groza Eiropas Parlamenta un Padomes Direktīvas 2011/65/ES III pielikumu, to pielāgojot zinātnes un tehnikas attīstībai

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu groza III pielikumu Eiropas Parlamenta un Padomes Direktīvā 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS direktīva), lai to pielāgotu zinātnes un tehnikas attīstībai. Grozījums attiecas uz atbrīvojumu, kas atļauj konkrētiem lietojumiem izmantot dzīvsudrabu zemspiediena gāzizlādes spuldzēs.

               RoHS direktīva ierobežo noteiktu bīstamu vielu izmantošanu elektriskās un elektroniskās iekārtās (EEI), kā noteikts tās 4. pantā. Pašlaik ierobežotas un direktīvas II pielikumā uzskaitītas ir desmit vielas — svins, dzīvsudrabs, kadmijs, sešvērtīgais hroms, polibrombifenili (PBB), polibromdifenilēteri (PBDE), bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP). Direktīvas III un IV pielikumā uzskaitīti EEI materiāli un detaļas konkrētiem lietojumiem, kas atbrīvoti no 4. panta 1. punktā paredzētajiem vielu lietojuma ierobežojumiem.

               Direktīvas 5. pants paredz III un IV pielikumu pielāgot zinātnes un tehnikas attīstībai, kas var nozīmēt atbrīvojumu piešķiršanu, pagarināšanu un anulēšanu. Saskaņā ar 5. panta 1. punkta a) apakšpunktu atbrīvojumus III un IV pielikumā iekļauj tikai tad, ja šāda iekļaušana nevājina Regulā (EK) Nr. 1907/2006 (REACH)
                  2
                paredzēto vides un veselības aizsardzību un ja ir izpildīts kāds no šiem nosacījumiem: i) to likvidēšana vai aizvietošana, mainot konstrukciju vai tādus materiālus un tādas detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama; ii) aizstājēju uzticamība nav nodrošināta; iii) aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par tās radītajiem kopējiem ieguvumiem attiecībā uz vidi, veselību un patērētāju drošību.

               Tāpēc lēmumos par atbrīvojumiem un to ilgumu ir jāņem vērā arī aizstājēju pieejamība un aizstāšanas sociālekonomiskā ietekme. Tāpat lēmumos par atbrīvojumu ilgumu jāņem vērā arī potenciālā negatīvā ietekme uz inovāciju. Attiecīgā gadījumā, vērtējot atbrīvojuma kopējo ietekmi, jābalstās uz aprites cikla koncepciju.

               Direktīvas 5. panta 1. punkta a) apakšpunkts turklāt paredz, ka Komisijai EEI materiāli un detaļas, kas paredzēti konkrētiem izmantošanas veidiem, III un IV pielikuma sarakstos jāiekļauj, pieņemot atsevišķus deleģētos aktus. Procedūra, kā Komisijai iesniedzami ar atbrīvojumiem saistīti pieteikumi, ir aprakstīta 5. panta 3. punktā un V pielikumā.

               2.PIRMS AKTA PIEŅEMŠANAS NOTIKUSĪ APSPRIEŠANĀS

               Komisija no uzņēmējiem ir saņēmusi saskaņā ar RoHS direktīvas 5. panta 3. punktu un V pielikumu iesniegtus pieprasījumus
                  3
                piešķirt vai pagarināt atbrīvojumus.

               Pašreizējais III pielikuma 4.a) punkta atbrīvojums atļauj dzīvsudrabu izmantot “citās zemspiediena gāzizlādes spuldzēs (vienai spuldzei)” ar ierobežojumu 15 mg.

               2014. gada decembrī un 2015. gada janvārī Komisija saņēma divus pieteikumus uz šā atbrīvojuma pagarināšanu, un tajos būtībā bija apgalvots, ka pašlaik nav pieejamas gaismas diodes (LED) vai citas apgaismes tehnoloģijas, kurās tiktu izmantots mazāk dzīvsudraba vai kuras varētu izmantot šo spuldžu aizstāšanai
                  4
               . Viens no pieteikumiem 2020. gada janvārī tika atjaunināts ar papildu informāciju. Saskaņā ar RoHS direktīvas 5. panta 5. punkta otrās daļas prasībām atbrīvojums paliek spēkā līdz brīdim, kad Komisija pieņem lēmumu par pagarināšanas pieteikumu.

               Lai pieteikumu uz minētā atbrīvojuma pagarināšanu izvērtētu, Komisija 2015. gada jūnijā sāka pētījumu
                  5
                (tas noslēdzās 2016. gadā) ar mērķi veikt prasīto zinātnisko un tehnisko novērtējumu, un tas ietvēra astoņas nedēļas ilgu apspriešanos ar ieinteresētajām personām tiešsaistē
                  6
               . Papildus minētajam pētījumam, kurā tika novērtēti apjomīgie saņemtie zinātniskie un tehniskie dati un komentāri, kā dokumentēts pētījuma pārskatā, Komisija 2019. gadā veica 2016. gada pētījuma atjauninājumu
                  7
               , kurā galvenā uzmanība tika veltīta sociālekonomiskajam novērtējumam un šā un citu atbrīvojumu sakarā relevantu aizstājēju pieejamībai. Tika publicēts pētījuma galīgais pārskats
                  8
                un informētas ieinteresētās personas.

               Lai apkopotu dalībvalstu viedokļus par iecerēto rīcības kursu saskaņā ar izvērtējumu secinājumiem, Komisija 2016. gada 1. septembra, 2018. gada 29. oktobra un 2019. gada 21. oktobra ekspertu sanāksmēs apspriedās ar dalībvalstu ekspertu grupu, kas nodarbojas ar RoHS direktīvas deleģētajiem aktiem. Komisija veica visus 5. panta 3.–7. punktā paredzētos pasākumus
                  9
                attiecībā uz atbrīvojumiem no vielas lietojuma ierobežojumiem. Par visām darbībām tika paziņots Padomei un Eiropas Parlamentam.

               Galīgajos pārskatos ir uzsvērti šeit rezumētie aspekti.

               ·Šā atbrīvojuma tvērumā ietilpstošās spuldzes nav pārklātas ar fosforu un izstaro pārsvarā ultravioletā spektra gaismu. Tās ir uzstādītas aprīkojumā rūpnieciskām, komerciālām un sadzīves vajadzībām un aptver tādus lietojumus kā gaisa/ūdens/virsmu antipatogēniskā vai antibakteriālā dezinfekcija/attīrīšana ar ultravioleto starojumu.

               ·Šai vajadzībai izstarotajai gaismai jābūt dziļajā ultravioleto staru diapazonā. Bezdzīvsudraba alternatīvas vajadzīgo viļņu garuma diapazonu vēl nenodrošina. Tāpēc aizstājēji ar salīdzināmu sniegumu pašlaik nav tehniski izmantojami praksē.

               ·Tika arī secināts, ka pirmās tirgū ienākošās alternatīvas neaptvers visu ražojumu klāstu un sistēmas līmenī joprojām ir vajadzīgs laiks pienācīgu alternatīvu izstrādei, tāpēc ieteikts atbrīvojumu pagarināt uz maksimālo termiņu, proti, vēl pieciem gadiem.

               ·Pašreizējo atbrīvojuma tvērumu ir iespējams sašaurināt, to attiecinot tikai uz zemspiediena gāzizlādes spuldzēm, kas nav pārklātas ar fosforu un izstaro ultravioletā diapazona gaismu.

               Visbeidzot, zinātniskajos un tehniskajos novērtējumos, arī apspriedēs ar ieinteresētajām personām, secināts, ka atbrīvojuma kritēriji attiecībā uz 4.a) punkta atbrīvojumu joprojām ir izpildīti, jo uzticami aizstājēji vēl nav pieejami. Izvērtējuma rezultāti turklāt liecina, ka konkrētais atbrīvojums REACH regulā noteikto vides un veselības aizsardzību nevājinātu, līdz ar to Direktīvas 2011/65/ES 5. panta prasība ir ievērota.

               Saskaņā ar labāka regulējuma pamatnostādnēm deleģētās direktīvas projekts četras nedēļas bija pieejams labāka regulējuma portālā, lai noskaidrotu sabiedrības viedokli. Tiesību akta projekta apspriešanas laikā tika saņemti 15 komentāri. Ņemot vērā dažas izteiktās piezīmes, tiesību akta projekts tika pārskatīts un precizēts.

                3.DELEĢĒTĀ AKTA JURIDISKIE ASPEKTI

               Deleģētā direktīva pagarina Direktīvas 2011/65/ES III pielikuma 4.a) punktā paredzēto atbrīvojumu attiecībā uz dzīvsudraba izmantošanu konkrētiem lietojumiem.

               Komisijas novērtējumā, kas balstīts uz papildu pētījumiem un apspriedēm, secināts, ka atbrīvojuma pieprasījums atbilst vismaz vienam no 5. panta 1. punkta a) apakšpunktā noteiktajiem kritērijiem, kas pamato atbrīvojuma pagarināšanu: spuldžu kategorijās, uz kurām attiecas atbrīvojums, pašlaik nav iespējams nodrošināt dzīvsudraba aizstāšanu ar uzticamiem aizstājējiem. Novērtējumā turklāt secināts, ka atbrīvojuma tvērums būtu jāsašaurina, to attiecinot tikai uz sīkāk precizētiem lietojumiem.

               Rezumējot: atbrīvojuma pagarināšanas nosacījumi ir izpildīti, un 4.a) punkta atbrīvojums ir jāpagarina, ieviešot jaunu formulējumu, kas ir piemērots faktiskajam atbrīvojuma tvērumam.

               Šā atbrīvojuma beigu termiņš ir noteikts saskaņā ar 5. panta 2. punktu (tā pirmo daļu). Kā secināts izvērtējumā, aizstājēju izstrādes stadija attaisno atbrīvojuma pagarināšanu uz maksimālo termiņu, kas ir pieci gadi. Nav paredzams, ka atvēlētajam termiņam būs nelabvēlīga ietekme uz inovāciju.

               Tiesību instruments ir deleģētā direktīva, kā paredz Direktīva 2011/65/ES un konkrēti tās 5. panta 1. punkta a) apakšpunkts.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus, lai nodrošinātu iekšējā tirgus funkcionēšanu elektrisko un elektronisko iekārtu jomā, proti, atļaut konkrētos lietojumos izmantot citādi aizliegtas vielas saskaņā ar RoHS direktīvas noteikumiem un nosacījumiem un procedūru, kā tās III un IV pielikums pielāgojams zinātnes un tehnikas attīstībai.

               ES budžetu šī deleģētā direktīva neietekmē.

               KOMISIJAS DELEĢĒTĀ DIREKTĪVA (ES)…/…

               (13.12.2021)

               ar ko attiecībā uz atbrīvojumu, kurš atļauj dzīvsudrabu izmantot citās zemspiediena gāzizlādes spuldzēs, groza Eiropas Parlamenta un Padomes Direktīvas 2011/65/ES III pielikumu, to pielāgojot zinātnes un tehnikas attīstībai

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  10
               , jo īpaši tās 5. panta 1. punkta a) apakšpunktu,

               tā kā:

               (1)Direktīva 2011/65/ES prasa, lai dalībvalstis nodrošinātu, ka tirgū laistās elektriskās un elektroniskās iekārtas nesatur minētās direktīvas II pielikumā norādītās bīstamās vielas. Šo ierobežojumu nepiemēro noteiktiem minētās direktīvas III pielikumā norādītiem lietojumiem, kam piešķirts atbrīvojums.

               (2)Dažādās elektrisko un elektronisko iekārtu kategorijas, kam Direktīvu 2011/65/ES piemēro, ir uzskaitītas minētās direktīvas I pielikumā.

               (3)Dzīvsudrabs ir Direktīvas 2011/65/ES II pielikumā norādīta ierobežota lietojuma viela.

               (4)Ar Lēmumu 2010/571/ES
                  11
                Komisija cita starpā piešķīra atbrīvojumu, kas atļauj dzīvsudrabu izmantot “citās zemspiediena gāzizlādes spuldzēs” (“atbrīvojums”) un kas kā 4.a) punkta atbrīvojums norādīts Direktīvas 2011/65/ES III pielikumā. Saskaņā ar minētās direktīvas 5. panta 2. punkta otrās daļas a) apakšpunktu šim atbrīvojumam bija jābeidzas 2016. gada 21. jūlijā.

               (5)Dzīvsudrabs zemspiediena gāzizlādes spuldzēs tiek izmantots, lai iegūtu ultravioleto gaismu, ko izmanto gaisa, ūdens un virsmu antipatogēniskajai vai antibakteriālajai dezinfekcijai un/vai attīrīšanai ar ultravioleto starojumu.

               (6)2014. gada 19. decembrī un 2015. gada 15. janvārī, tātad Direktīvas 2011/65/ES 5. panta 5. punktā noteiktajā termiņā, Komisija saņēma divus pieteikumus uz atbrīvojuma pagarināšanu (“pagarināšanas pieteikums”), no kuriem viens 2020. gada 20. janvārī tika atjaunināts ar atjauninātu pieteikumu.  Saskaņā ar Direktīvas 2011/65/ES 5. panta 5. punktu atbrīvojums paliek spēkā līdz laikam, kad tiek pieņemts lēmums par pagarināšanas pieteikumu.

               (7)Pagarināšanas pieteikuma izvērtēšanā, kurā tika ņemta vērā aizstājēju pieejamība un aizstāšanas sociālekonomiskā ietekme, tika secināts, ka dzīvsudraba likvidēšana attiecīgajos lietojumos vai tā aizstāšana ar līdzīga snieguma vielu pašlaik nav tehniski realizējama praksē. Izvērtējumā turklāt secināts, ka pašreizējo atbrīvojuma tvērumu ir iespējams sašaurināt, to attiecinot tikai uz zemspiediena gāzizlādes spuldzēm, kas nav pārklātas ar fosforu un izstaro ultravioletā diapazona gaismu. Izvērtēšanas ietvaros notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu. Šajās apspriešanās saņemtās piezīmes tika darītas publiski pieejamas īpašā vietnē.

               (8)Atbrīvojums ir saskaņā ar Eiropas Parlamenta un Padomes Regulu (EK) Nr. 1907/2006
                  12
                un līdz ar to tajā noteikto vides un veselības aizsardzību nevājina.

               (9)Tāpēc ir lietderīgi atbrīvojumu (ar pārskatītu formulējumu, kas norāda atbrīvojuma ierobežoto tvērumu) pagarināt uz maksimālo termiņu, proti, pieciem gadiem, saskaņā ar Direktīvas 2011/65/ES 5. panta 2. punkta pirmo daļu. Saskaņā ar Direktīvas 2011/65/ES 5. panta 6. punktu pašreizējam 4.) punkta atbrīvojumam būtu jānosaka 12 mēnešu termiņš. Ņemot vērā uzticama aizstājēja meklējumu rezultātus, nav gaidāms, ka atbrīvojuma ilgums nelabvēlīgi ietekmēs inovāciju.

               (10)Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES III pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz [sestā mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmu minēto noteikumu tekstu.

               Tās minētos noteikumus piemēro no [sestā mēneša pēdējā diena, skaitot no šīs direktīvas spēkā stāšanās dienas + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā šāda atsauce izdarāma.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 13.12.2021

                     Komisijas vārdā —

                     priekšsēdētāja
                     Ursula VON DER LEYEN

                     (1)

                        OV L 174, 1.7.2011., 88. lpp.

                     (2)

                        OV L 396, 30.12.2006., 1. lpp.

                     (3)

                        Saraksts ir pieejams šeit:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin
                   un http://rohs.exemptions.oeko.info/fileadmin/user_upload/
                     RoHS_Pack_9/Exemption_4_a_/Lighting_Europe /4a_LE_RoHS_Exemption_Req__Final.pdf.

                     (5)

                        Pētījuma galīgais pārskats ir pieejams
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Apspriešanās periods: no 2015. gada 21. augusta līdz 2015. gada 16. oktobrim,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_
                  Lamps_SEA_20190729_Final.pdf
                  .

                     (8)

                     https://ec.europa.eu/environment/waste/rohs_eee/studies_rohs1_en.htm
                     .

                     (9)

                        Vajadzīgo administratīvo pasākumu saraksts ir pieejams
                  Komisijas vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistrā vietnē
                  https://webgate.ec.europa.eu/regdel/#/home
                  .

                     (10)

                        OV L 174, 1.7.2011., 88. lpp.

                     (11)

                        Komisijas Lēmums 2010/571/ES (2010. gada 24. septembris), ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2002/95/EK pielikumu attiecībā uz atbrīvojumiem lietojumiem, kuros ir svins, dzīvsudrabs, kadmijs, hroms (VI), polibrombifenili un polibromdifenilēteri (OV L 251, 25.9.2010., 28. lpp.).

                     (12)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

    ---documentbreak---

               PIELIKUMS

               Direktīvas 2011/65/ES III pielikumā 4.a) ierakstu aizstāj ar šādu:

                        Atbrīvojums

                        Piemērošanas joma un termiņi

                        “4(a)

                        Dzīvsudrabs citās zemspiediena gāzizlādes spuldzēs (vienai spuldzei): 15 mg

                        Zaudē spēku [PB: 12 mēneši pēc deleģētās direktīvas publicēšanas Oficiālajā Vēstnesī]

                        4(a)-I

                        Dzīvsudrabs ar fosforu nepārklātās zemspiediena gāzizlādes spuldzēs, kur vajadzīgajam pielietojumam spuldzes gaismai jābūt galvenokārt ultravioletajā spektrā: līdz 15 mg dzīvsudraba uz spuldzi

                        Zaudē spēku [PB: 5 gadi pēc deleģētās direktīvas publicēšanas Oficiālajā Vēstnesī]”


title: KOMISIJAS DELEĢĒTĀ DIREKTĪVA (ES) / ar ko, pielāgojot tehnikas un zinātnes attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu dzīvsudraba izmantošanai viencokola (kompaktajās) luminiscences spuldzēs vispārējai apgaismei

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu groza Eiropas Parlamenta un Padomes Direktīvas 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS direktīva) III pielikumu, lai to pielāgotu tehnikas un zinātnes attīstībai. Šis grozījums attiecas uz konkrētiem lietojumiem, kuros dzīvsudrabu izmanto viencokola (kompaktajās) luminiscences spuldzēs vispārējai apgaismei.

               RoHS direktīva ierobežo dažu bīstamu vielu izmantošanu elektriskās un elektroniskās iekārtās (EEI), kā norādīts tās 4. pantā. Pašlaik direktīvas II pielikumā ir uzskaitītas desmit ierobežota lietojuma vielas, un tās ir šādas: svins, dzīvsudrabs, kadmijs, sešvērtīgais hroms, polibrombifenili (PBB) un polibromdifenilēteri (PBDE), bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP). RoHS direktīvas III un IV pielikumā uzskaitīti konkrētiem izmantošanas veidiem jeb lietojumiem paredzēti EEI materiāli un detaļas, kas atbrīvotas no 4. panta 1. punktā paredzētajiem vielu lietojuma ierobežojumiem.

               Direktīvas 5. pantā ir paredzēta III un IV pielikuma pielāgošana zinātnes un tehnikas attīstībai, kas var ietvert atbrīvojumu piešķiršanu, pagarināšanu vai anulēšanu. Saskaņā ar 5. panta 1. punkta a) apakšpunktu atbrīvojumi jāiekļauj III un IV pielikumā tikai tad, ja tas nevājina Regulā (EK) Nr. 1907/2006 (REACH)
                  2
                noteikto vides un veselības aizsardzību un tikai ja tie atbilst kādam no turpmāk minētajiem nosacījumiem: i) vielas neizmantošana vai aizvietošana, mainot konstrukciju vai materiālus un detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama; ii) aizstājēju uzticamība nav nodrošināta; iii) vielas aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par radītajiem kopējiem ieguvumiem attiecībā uz vidi, veselību un patērētāju drošību.

               Tāpēc lēmumos par atbrīvojumiem un to ilgumu jāņem vērā arī aizstājēju pieejamība un aizstāšanas sociālekonomiskā ietekme. Lēmumos par atbrīvojumu ilgumu jāņem vērā iespējamā negatīvā ietekme uz inovāciju. Vajadzības gadījumā, vērtējot atbrīvojuma vispārējo ietekmi, jāpiemēro skatījums aprites cikla perspektīvā.

               Turklāt 5. panta 1. punktā noteikts, ka, lai iekļautu vai, attiecīgos gadījumos, svītrotu EEI materiālus un detaļas konkrētiem lietojumiem, kas uzskaitīti III un IV pielikumā, Komisijai jāpieņem atsevišķi deleģētie akti. Direktīvas 5. panta 3. punktā un V pielikumā ir aprakstīta ar atbrīvojumiem saistītu pieteikumu iesniegšanas procedūra.

               2.PIRMS AKTA PIEŅEMŠANAS NOTIKUŠĀS APSPRIEŠANĀS

               Pieprasījumus
                  3
                piešķirt vai pagarināt atbrīvojumus Komisija no uzņēmējiem saņem saskaņā ar RoHS direktīvas 5. panta 3. punktu un V pielikumu.

               Pašreizējie III pielikuma 1(a)–(e) atbrīvojuma ieraksti atļauj dzīvsudraba izmantošanu viencokola (kompaktajās) luminiscences spuldzēs, nepārsniedzot šādas vērtības (vienam gaismas izstarotājam):

               1(a) Vispārējai apgaismei < 30 W: 2,5 mg;

               1(b) Vispārējai apgaismei ≥ 30 W un < 50 W: 3,5 mg;

               1(c) Vispārējai apgaismei ≥ 50 W un < 150 W: 5 mg;

               1(d) Vispārējai apgaismei ≥ 150 W: 15 mg;

               1(e) Vispārējai apgaismei, ar apļa vai kvadrāta formu un caurules diametru ≤ 17 mm: 7 mg.

               Komisija 2014. gada decembrī un 2015. gada janvārī saņēma divus pieteikumus saistīto atbrīvojuma ierakstu pagarināšanai. Viens no pieteikumiem 2020. gada janvārī tika atjaunināts, pievienojot papildu informāciju. Pieteikuma iesniedzēji būtībā apgalvoja, ka nav pieejami aizstājēji visiem attiecīgajiem lietojumiem. Viens pieteikuma iesniedzējs norādīja, ka, lai gan ES tirgū arvien vairāk kā alternatīva ir pieejamas bezdzīvsudraba gaismas diodes (LED), tās ne vienmēr var kalpot kā pilnībā saderīgs aizstājējs plašajam CFL spuldžu klāstam patērētājiem un profesionāliem galalietotājiem. Līdzīgus apsvērumus pauda arī otrs pieteikuma iesniedzējs
                  4
               .

               Saskaņā ar RoHS direktīvas prasībām (5. panta 5. punkta otrā daļa) atbrīvojums ir spēkā, līdz Komisija izdod lēmumu par pagarināšanas pieteikumu.

               Lai atbrīvojuma pagarināšanas pieteikumus izvērtētu, Komisija vispirms 2015. gada jūnijā sāka pētījumu
                  5
                nepieciešamā tehniskā un zinātniskā novērtējuma veikšanai, kurš tika pabeigts 2016. gadā, kā arī sarīkoja astoņas nedēļas ilgu apspriešanos tiešsaistē ar ieinteresētajām personām
                  6
               . Papildus minētajam pētījumam, kurā novērtēja saņemtos plašos tehniskos un zinātniskos datus un komentārus, Komisija veica divus citus pētījumus/atjauninājumus, tostarp iesaistot ieinteresētās personas. 2019. gadā publicētajā pētījumā
                  7
                galvenā uzmanība tika pievērsta sociālekonomiskajam novērtējumam un aizstājēju pieejamībai, savukārt 2020. gadā tika veikta pētījuma atjaunināšana, pamatojoties uz jaunākajiem datiem un modelēšanu
                  8
               . Pētījuma galīgie ziņojumi un sociālekonomiskā novērtējuma atjauninājums tika publicēti
                  9
               , un ieinteresētajām personām par to tika paziņots.

               Komisija 2016. gada 1. septembra, 2018. gada 29. oktobra un 2019. gada 21. oktobra sanāksmēs apspriedās ar dalībvalstu ekspertu grupu, kas nodarbojas ar RoHS direktīvas deleģētajiem aktiem. 2020. gada jūlijā Komisija rakstiskā apspriedē arī informēja dalībvalstu ekspertu grupu par 2020. gada sociālekonomisko atjauninājumu un saņēma dalībvalstu nostājas par ierosināto rīcību. Komisija saskaņā ar 5. panta 3.–7. punktu veica visus nepieciešamos procesuālos pasākumus saistībā ar pieteikumiem atbrīvojumam no vielu ierobežojuma
                  10
               . Par visām darbībām tika paziņots Padomei un Eiropas Parlamentam.

               Pamatojošajā pētījumā tika uzsvērta turpmāk aprakstītā tehniskā informācija un novērtējums.

               ·2015.–2016. gada pētījumā secināts, ka Eiropas Savienības tirgū ir pieejami uzticami bezdzīvsudraba aizstājēji. Pētījums sniedza pietiekamus pierādījumus tam, ka dzīvsudraba aizstāšana to spuldžu kategorijās, uz kurām attiecas atbrīvojums, ir zinātniski un tehniski iespējama.

               ·Pētījuma 2019. un 2020. gada atjauninājumi galvenokārt bija vērsti uz aizstājēju pieejamību un aizstāšanas sociālekonomisko ietekmi. Tajos dokumentēts, ka aizstāšanas kopējās izmaksas lielā mērā ir atkarīgas no tirgū pieejamo, nomaiņai izmantojamo spuldžu īpatsvara un ka aizstāšanas izmaksas salīdzinoši ātri kompensēs ieguvumi, ko radītu saistītie enerģijas ietaupījumi. 2020. gada sociālekonomiskā novērtējuma atjauninājums liecināja, ka kopumā, aizstājot tās spuldžu kategorijas, par kurām veikts novērtējums, ar LED alternatīvām, ES tirgū netiktu laisti 2882 kg spuldzēs izmantota dzīvsudraba
                  11
               . Kopumā priekšlaicīga e-atkritumu rašanās, ko rada nepieciešamība no jauna pieslēgt un nomainīt noteiktu spuldžu kategoriju spuldzes, tiktu kompensēta gan izvairoties no dzīvsudraba izmantošanas nākotnē, gan gūstot ievērojamus enerģijas ietaupījumus.

               Visbeidzot, zinātniskajos un tehniskajos novērtējumos, tostarp apspriedēs ar ieinteresētajām personām, konstatēts, ka attiecībā uz 1(a)–(e) atbrīvojumu neizpildās neviens atbrīvojuma kritērijs. Konkrētāk, novērtējumos secināts, ka jau pašlaik ir pieejamas bezdzīvsudraba alternatīvas. Turklāt ir dokumentēta aizstājēju pieejamība, un aprēķini, kuru pamatā ir pierādījumi par dzīvsudraba aizstāšanas sociālekonomisko ietekmi, liecina, ka kopumā
                  12
                tiks gūti ietaupījumi un ieguvumi vides, veselības un patērētāju drošības aspektu jomā. Sociālekonomiskajā analīzē netika konstatēta nepieciešamība pēc pārejas perioda.

               Saskaņā ar labāka regulējuma pamatnostādnēm deleģētās direktīvas projekts četras nedēļas bija pieejams labāka regulējuma portālā, lai noskaidrotu sabiedrības viedokli. Tiesību akta projekta apspriešanas laikā no sabiedrības locekļiem tika saņemti 12 komentāri. Izvirzītie jautājumi tika izskatīti, un projekta grozījumi netika uzskatīti par nepieciešamiem.

               3.DELEĢĒTĀ AKTA JURIDISKIE ASPEKTI

               Pamatojoties uz 5. panta 1. punktu, ar deleģēto direktīvu atceļ Direktīvas 2011/65/ES III pielikumā iekļautā atbrīvojuma 1(a)–(e) ierakstu par dzīvsudraba izmantošanu konkrētiem lietojumiem spuldzēs.

               Izvērtējot atbrīvojuma pieprasījumu, Komisija, pamatojoties uz pamatojošiem pētījumiem un apspriedēm, secināja, ka nav izpildīts neviens no RoHS direktīvas 5. panta 1. punkta a) apakšpunktā noteiktajiem kritērijiem, kas pamato atbrīvojuma turpmāku pagarināšanu. Dzīvsudraba aizstāšana ar uzticamiem aizstājējiem tajās spuldžu kategorijās, uz kurām attiecas šis atbrīvojums, ir zinātniski un tehniski iespējama, un ir sniegti pierādījumi, ka aizstāšanas kopējā ietekme uz vidi, veselību un patērētāju drošību lielā mērā pārsniedz jebkādu negatīvu ietekmi. Konkrētāk, aizstāšana ne tikai ļautu izvairīties no ievērojama dzīvsudraba daudzuma laišanas ES tirgū, bet arī radītu enerģijas ietaupījumus un papildus stimulētu inovāciju
                  13
               . Tādējādi atbrīvojuma nosacījumi vairs neizpildās, un saskaņā ar 5. panta 1. punkta b) apakšpunktu 1(a)–(e) ieraksts ir jāsvītro.

               Šā atbrīvojuma beigu termiņš ir noteikts saskaņā ar RoHS direktīvas 5. panta 6. punktu, kurā noteikts, ka gadījumā, ja atbrīvojumu atceļ, atbrīvojuma termiņš beidzas ne ātrāk kā 12 mēnešus un ne vēlāk kā 18 mēnešus pēc minētā lēmuma pieņemšanas dienas. Šajā gadījumā ir jānosaka agrākais beigu termiņš, proti, 12 mēneši. Nav nekādu praktisku apstākļu, kuru dēļ būtu vajadzīgs ilgāks pārejas laiks.

               Juridiskais instruments ir deleģētā direktīva, kas atbilst pilnvarojošajam tiesību aktam, proti, Direktīvai 2011/65/ES, jo īpaši tās 5. panta 1. punktā un 20. pantā noteiktajam pilnvarojumam.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus ar RoHS direktīvas noteikumiem un nosacījumiem un izveidoto procedūru par to, kā III un IV pielikums pielāgojams zinātnes un tehnikas attīstībai, lai nodrošinātu iekšējā tirgus funkcionēšanu elektrisko un elektronisko iekārtu nozarē, šajā nolūkā atceļot atbrīvojumu, kas piešķirts citādi aizliegtas vielas izmantošanai konkrētos lietojumos.

               Šī deleģētā direktīva neietekmē ES budžetu.

               KOMISIJAS DELEĢĒTĀ DIREKTĪVA (ES)…/…

               (13.12.2021)

               ar ko, pielāgojot tehnikas un zinātnes attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu dzīvsudraba izmantošanai viencokola (kompaktajās) luminiscences spuldzēs vispārējai apgaismei

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  14
                un jo īpaši tās 5. panta 1. punkta b) apakšpunktu,

               tā kā:

               (1)Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā norādītās bīstamās vielas. Šo ierobežojumu nepiemēro noteiktiem minētās direktīvas III pielikumā uzskaitītajiem lietojumiem, kam piešķirts atbrīvojums.

               (2)Dažādās elektrisko un elektronisko iekārtu kategorijas, kam piemēro Direktīvu 2011/65/ES, ir uzskaitītas minētās direktīvas I pielikumā.

               (3)Dzīvsudrabs ir Direktīvas 2011/65/ES II pielikumā norādīta ierobežota lietojuma viela.

               (4)Ar Lēmumu 2010/571/ES
                  15
                Komisija cita starpā piešķīra atbrīvojumu dzīvsudraba izmantošanai viencokola (kompaktajās) luminiscences spuldzēs vispārējai apgaismei (“atbrīvojums”), un tas pašlaik ir iekļauts Direktīvas 2011/65/ES III pielikumā kā 1(a), 1(b), 1(c), 1(d) un 1(e) atbrīvojums. Saskaņā ar minētās direktīvas 5. panta 2. punkta otrās daļas a) apakšpunktu daļu šim atbrīvojumam bija jābeidzas 2016. gada 21. jūlijā.

               (5)Dzīvsudrabu viencokola (kompaktajās) luminiscences spuldzēs izmanto, lai iegūtu ultravioleto gaismu, ko luminiscējošs pārklājums uz spuldzes pēc tam pārveido redzamā gaismā.

               (6)Komisija 2014. gada 19. decembrī un 2015. gada 15. janvārī, proti, Direktīvas 2011/65/ES 5. panta 5. punktā noteiktajā termiņā, saņēma divus atbrīvojuma pagarināšanas pieteikumus (“pagarināšanas pieteikumi”), un viens no tiem 2020. gada 20. janvārī tika iesniegts atjauninātā veidā. Saskaņā ar Direktīvas 2011/65/ES 5. panta 5. punkta otro daļu atbrīvojums ir spēkā, līdz ir pieņemts lēmums par pagarināšanas pieteikumu.

               (7)Pagarināšanas pieteikumu izvērtējumā, kurā ņemta vērā aizstājēju pieejamība un aizstāšanas sociālekonomiskā ietekme, tika secināts, ka jau pašlaik ir plaši pieejami pietiekami uzticami bezdzīvsudraba aizstājēji tiem spuldžu veidiem, uz kuriem attiecas atbrīvojums, un ka dzīvsudraba aizstāšana šajās spuldzēs ir zinātniski un tehniski iespējama. Turklāt minētajā izvērtējumā tika secināts, ka aizstāšana nepārprotami atsvērs jebkādu negatīvu ietekmi.

               (8)Izvērtējot pagarinājuma pieteikumus, notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu. Šo apspriešanos laikā saņemtās piezīmes tika darītas publiski pieejamas īpašā tīmekļa vietnē.

               (9)Tā kā vairs neizpildās Direktīvas 2011/65/ES 5. panta 1. punkta a) apakšpunktā izklāstītie nosacījumi, pagarinājuma pieteikums būtu jānoraida.

               (10)Atbrīvojuma beigu termiņš būtu jānosaka atbilstoši minētās direktīvas 5. panta 6. punktam. Būtu jānosaka agrākais iespējamais atbrīvojuma atcelšanas termiņš, proti, 12 mēneši pēc Komisijas lēmuma, jo nav praktisku apstākļu, kas pamatotu ilgāku spēkā esamību, īpaši ņemot vērā to, ka uz daudzām no minētajām spuldzēm attiecas arī Komisijas Regula (ES) 2019/2020, kurā noteiktas minimālās energoefektivitātes prasības, kas jāievēro, lai ražojumus varētu laist tirgū, un tas nozīmē, ka šādas spuldzes de facto netiks laistas tirgū no 2021. gada 1. septembra.

               (11)Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES III pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz [sestā mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.

               Tās piemēro minētos noteikumus no [sestā mēneša pēdējā diena, skaitot no šīs direktīvas spēkā stāšanās dienas + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 13.12.2021

                     Komisijas vārdā —

                     priekšsēdētāja
                     Ursula VON DER LEYEN

                     (1)

                        OV L 174, 1.7.2011., 88. lpp.

                     (2)

                        OV L 396, 30.12.2006., 1. lpp.

                     (3)

                        Saraksts ir pieejams šeit:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/index.php?id=229
                  .

                     (5)

                        Pētījuma galīgais ziņojums ir pieejams
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Apspriešanās periods: 2015. gada 21. augusts – 2015. gada 16. oktobris,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , no 92. lpp.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Vajadzīgo administratīvo pasākumu saraksts ir pieejams
                  Komisijas tīmekļa vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistrā vietnē
                  https://webgate.ec.europa.eu/regdel/#/home
                  .

                     (11)

                        2020. gada sociālekonomiskā novērtējuma atjauninājumā bija iekļautas kompaktās neintegrētās luminiscences spuldzes (CFLni), lineārās luminiscences spuldzes ar caurules diametru 9–17 mm (piemēram, T5) un 17–28 mm (piemēram, T8).

                     (12)

                        Turpat.

                     (13)

                        Darbības jomā ietilpstošos ražojumus reglamentē arī Komisijas Regula (ES) 2019/2020 (2019. gada 1. oktobris), ar ko nosaka ekodizaina prasības gaismas avotiem un atsevišķiem vadības blokiem un ko piemēro no 2021. gada 1. septembra. Atšķirībā no Direktīvas 2011/65/ES ekodizaina tiesību akti neierobežo ražojumos esošās vielas, bet nosaka energoefektivitātes prasības, kas jāievēro, lai ražojumus varētu laist tirgū. CFL ar integrētu vadības bloku (CFLi) no 2021. gada 1. septembra de facto netiks laistas tirgū, jo tās neatbilst šīm energoefektivitātes prasībām. Komisijas Regulā (ES) 2019/2020 dzīvsudraba saturs ir noteikts kā būtisks vidiskais aspekts gaismas avota aprites ciklā, bet atzīts, ka bīstamu vielu, tostarp dzīvsudraba, izmantošanu gaismas avotos reglamentē Direktīva 2011/65/ES.

                     (14)

                        OV L 174, 1.7.2011., 88. lpp.

                     (15)

                        Komisijas Lēmums 2010/571/ES (2010. gada 24. septembris ), ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2002/95/EK pielikumu attiecībā uz atbrīvojumiem lietojumiem, kuros ir svins, dzīvsudrabs, kadmijs, hroms (VI), polibrombifenili un polibromdifenilēteri (OV L 251, 25.9.2010., 28. lpp.).

    ---documentbreak---

               PIELIKUMS

               Direktīvas 2011/65/ES III pielikumā ierakstus 1, 1(a), 1(b), 1(c), 1(d) un 1(e) aizstāj ar šādiem:

                        Atbrīvojums

                        Piemērošanas joma un termiņi

                        “1

                        Dzīvsudrabs viencokola (kompaktajās) luminiscences spuldzēs ne vairāk kā (vienam gaismas izstarotājam):

                        1(a)

                        Vispārējai apgaismei < 30 W: 2,5 mg

                        Zaudē spēku [PB: 12 mēneši pēc deleģētās direktīvas publicēšanas Oficiālajā Vēstnesī]

                        1(b)

                        Vispārējai apgaismei ≥ 30 W un < 50 W: 3,5 mg

                        Zaudē spēku [PB: 12 mēneši pēc deleģētās direktīvas publicēšanas Oficiālajā Vēstnesī]

                        1(c)

                        Vispārējai apgaismei ≥ 50 W un < 150 W: 5 mg

                        Zaudē spēku [PB: 12 mēneši pēc deleģētās direktīvas publicēšanas Oficiālajā Vēstnesī]

                        1(d)

                        Vispārējai apgaismei ≥ 150 W: 15 mg

                        Zaudē spēku [PB: 12 mēneši pēc deleģētās direktīvas publicēšanas Oficiālajā Vēstnesī]

                        1(e)

                        Vispārējai apgaismei, ar apļa vai kvadrāta formu un caurules diametru ≤ 17 mm: 5 mg

                        Zaudē spēku [PB: 12 mēneši pēc deleģētās direktīvas publicēšanas Oficiālajā Vēstnesī]”


title: KOMISIJAS DELEĢĒTĀ DIREKTĪVA (ES) / ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu dzīvsudraba izmantošanai citās augstspiediena nātrija (tvaiku) spuldzēs vispārējai apgaismei

text:
               PASKAIDROJUMA RAKSTS

               1.DELEĢĒTĀ AKTA KONTEKSTS

               Ar šo Komisijas deleģēto direktīvu groza Eiropas Parlamenta un Padomes Direktīvas 2011/65/ES par dažu bīstamu vielu izmantošanas ierobežošanu elektriskās un elektroniskās iekārtās (pārstrādāta versija)
                  1
                (RoHS direktīva) III pielikumu, lai to pielāgotu tehnikas un zinātnes attīstībai. Šis grozījums attiecas uz atbrīvojumu konkrētiem lietojumiem, kuros dzīvsudrabu izmanto citās augstspiediena nātrija spuldzēs vispārējai apgaismei.

               RoHS direktīva ierobežo dažu bīstamu vielu izmantošanu elektriskās un elektroniskās iekārtās (EEI), kā norādīts tās 4. pantā. Pašlaik RoHS II pielikumā ir uzskaitītas desmit ierobežota lietojuma vielas, un tās ir šādas: svins, dzīvsudrabs, kadmijs, sešvērtīgais hroms, polibrombifenili (PBB) un polibromdifenilēteri (PBDE), bis(2-etilheksil)ftalāts (DEHP), butilbenzilftalāts (BBP), dibutilftalāts (DBP) un diizobutilftalāts (DIBP). RoHS direktīvas III un IV pielikumā uzskaitīti konkrētiem izmantošanas veidiem jeb lietojumiem paredzēti EEI materiāli un detaļas, kas atbrīvotas no 4. panta 1. punktā paredzētajiem vielu lietojuma ierobežojumiem.

               Direktīvas 5. pantā ir paredzēta III un IV pielikuma pielāgošana zinātnes un tehnikas attīstībai, kas var ietvert atbrīvojumu piešķiršanu, pagarināšanu un anulēšanu. Saskaņā ar 5. panta 1. punkta a) apakšpunktu atbrīvojumi jāiekļauj III un IV pielikumā tikai tad, ja šāda iekļaušana nevājina Regulā (EK) Nr. 1907/2006 (REACH)
                  2
                noteikto vides un veselības aizsardzību un ja tiek izpildīts kāds no turpmāk minētajiem nosacījumiem: i) to likvidēšana vai aizvietošana, mainot konstrukciju vai tādus materiālus un tādas detaļas, kurām nevajag nevienu no II pielikumā uzskaitītajiem materiāliem vai vielām, zinātniski vai tehniski nav realizējama, ii) aizstājēju uzticamība nav nodrošināta; iii) aizvietošanas radītā kopējā nelabvēlīgā ietekme uz vidi, veselību un patērētāju drošību varētu būt nozīmīgāka par tās radītajiem kopējiem ieguvumiem attiecībā uz vidi, veselību un patērētāju drošību.

               Tāpēc lēmumos par atbrīvojumiem un to ilgumu ir jāņem vērā aizstājēju pieejamība un aizstāšanas sociālekonomiskā ietekme. Lēmumos par atbrīvojumu ilgumu jāņem vērā arī iespējamā ietekme uz inovāciju. Vajadzības gadījumā, vērtējot atbrīvojuma vispārējo ietekmi, jāpiemēro skatījums aprites cikla perspektīvā.

               Direktīvas 5. panta 1. punkta a) apakšpunkts turklāt paredz, ka Komisijai EEI materiāli un detaļas, kas paredzēti konkrētiem izmantošanas veidiem, III un IV pielikuma sarakstos jāiekļauj, pieņemot atsevišķus deleģētos aktus. Direktīvas 5. panta 3. punktā un V pielikumā ir aprakstīta ar atbrīvojumiem saistītu pieteikumu iesniegšanas procedūra.

               2.PIRMS AKTA PIEŅEMŠANAS NOTIKUŠĀS APSPRIEŠANĀS

               Pieprasījumus
                  3
                piešķirt vai pagarināt atbrīvojumus Komisija no uzņēmējiem saņem saskaņā ar RoHS direktīvas 5. panta 3. punktu un V pielikumu.

               Pašreizējais III pielikuma 4(c) atbrīvojums atļauj dzīvsudraba izmantošanu citās augstspiediena nātrija (tvaiku) spuldzēs vispārējai apgaismei, nepārsniedzot šādas vērtības (vienam gaismas izstarotājam): 4(c)-I P ≤ 155 W: 25 mg; 4(c)-II 155 W < P ≤ 405 W: 30 mg; 4(c)-III P > 405 W: 40 mg.

               Komisija 2015. gada janvārī saņēma vienu pieteikumu par šā atbrīvojuma pagarināšanu. Pieprasījuma iesniedzēji būtībā apgalvoja, ka nav pieejami aizstājēji lietojumos, uz kuriem attiecas minētais atbrīvojums, jo dzīvsudraba daudzuma samazināšana vai neizmantošana šajās spuldzēs izraisa efektivitātes zudumu
                  4
               . Tie paši pieteikuma iesniedzēji 2020. gada janvārī iesniedza atjauninātu pieteikumu, tostarp salīdzinājumā ar 2015. gada pieteikumu – par samazinātu dzīvsudraba saturu. Saskaņā ar RoHS direktīvas prasībām (5. panta 5. punkta otrā daļa) atbrīvojums ir spēkā līdz brīdim, kad Komisija pieņem lēmumu par pagarināšanas pieteikumu.

               Lai atbrīvojuma pagarināšanas pieteikumu izvērtētu, Komisija 2015. gada jūnijā sāka pētījumu
                  5
                nepieciešamā tehniskā un zinātniskā novērtējuma veikšanai, kurš tika pabeigts 2016. gadā, kā arī sarīkoja astoņas nedēļas ilgu apspriešanos tiešsaistē ar ieinteresētajām personām
                  6
               . Papildus minētajam pētījumam, kurā novērtēja saņemtos plašos tehniskos un zinātniskos datus un komentārus, kā dokumentēts pētījuma ziņojumā, Komisija veica divus citus pētījumus/atjauninājumus, tostarp iesaistot ieinteresētās personas. 2019. gadā publicētajā pētījumā
                  7
                galvenā uzmanība tika pievērsta sociālekonomiskajam novērtējumam un aizstājēju pieejamībai, savukārt 2020. gadā tika veikta pētījuma atjaunināšana, pamatojoties uz jaunākajiem datiem un modelēšanu
                  8
               . Pētījuma galīgie ziņojumi un sociālekonomiskā novērtējuma atjauninājumi tika publicēti
                  9
               , un ieinteresētajām personām par to tika paziņots.

               Komisija 2016. gada 1. septembra, 2018. gada 29. oktobra un 2019. gada 21. oktobra ekspertu sanāksmēs apspriedās ar dalībvalstu ekspertu grupu par deleģētajiem aktiem atbilstoši RoHS direktīvai, lai apkopotu dalībvalstu viedokļus par paredzēto rīcību saskaņā ar izvērtējumu secinājumiem. Komisija saskaņā ar 5. panta 3.–7. punktu veica visus nepieciešamos procesuālos pasākumus saistībā ar atbrīvojumiem no vielu ierobežojuma
                  10
               . Par visām darbībām tika paziņots Padomei un Eiropas Parlamentam.

               Galīgie ziņojumi uzsvēra, ka:

               ·bezdzīvsudraba aizstājēji ir pieejami sistēmas līmenī (izmantošanai jaunos gaismas diožu (LED) gaismekļos), bet šādi aizstājēji nav savietojami kā aizstājēji esošajās augstspiediena nātrija (tvaiku) (HPS) spuldzēs (sastāvdaļu nomaiņa). Tāpēc HPS spuldžu agrīna izņemšana no aprites var novest pie tā, ka esošie HPS gaismekļi agri sasniedz aprites beigas un ka kopumā tiek radīta negatīva vidiska ietekme. Tika arī secināts, ka joprojām ir vajadzīgs laiks, lai izstrādātu pietiekami labas alternatīvas, un tāpēc tika ieteikts pagarināt atbrīvojumu uz vēl maksimāli pieciem gadiem.

               ·HPS spuldzes ar samazinātu dzīvsudraba saturu salīdzinājumā ar pašreizējiem līmeņiem ir pieejamas dažādās formās un ar dažādu jaudu. Tāpēc atbrīvojums būtu jāpagarina ar samazinātu dzīvsudraba saturu.

               Visbeidzot, zinātniskajos un tehniskajos novērtējumos, tostarp apspriedēs ar ieinteresētajām personām, norādīts, ka atbrīvojuma kritēriji joprojām ir izpildīti attiecībā uz 4. punkta c) apakšpunkta I līdz III atbrīvojumu. Izvērtējuma rezultāti arī liecināja, ka šā atbrīvojuma pagarināšana ar samazinātu dzīvsudraba saturu nevājinātu vides un veselības aizsardzību, ko nodrošina REACH regula saskaņā ar Direktīvas 2011/65/ES 5. pantu.

               Saskaņā ar labāka regulējuma pamatnostādnēm deleģētās direktīvas projekts četras nedēļas bija pieejams labāka regulējuma portālā, lai noskaidrotu sabiedrības viedokli. Tiesību akta projekta apspriešanas laikā tika saņemti trīs komentāri. Izvirzītie jautājumi tika izskatīti, un projekta grozījumi netika uzskatīti par nepieciešamiem.

               3.DELEĢĒTĀ AKTA JURIDISKIE ASPEKTI

               Šī deleģētā direktīva pagarina Direktīvas 2011/65/ES III pielikuma 4(c) I–III atbrīvojumu dzīvsudraba izmantošanai citās augstspiediena nātrija spuldzēs vispārējai apgaismei. Dzīvsudraba saturs, kas atļauts norādītajos lietojumos, tiek samazināts tā, lai tas atbilstu norādīto spuldžu tipu tehniskajai attīstībai.

               Komisijas novērtējumā, kas balstīts uz pamatojošiem pētījumiem un apspriedēm, secināts, ka atbrīvojuma pieprasījums atbilst vismaz vienam no RoHS direktīvas 5. panta 1. punkta a) apakšpunktā noteiktajiem kritērijiem, kas pamato atbrīvojuma pagarināšanu: dzīvsudrabu nevar uzticami aizstāt tajās spuldžu kategorijās, uz kurām attiecas šis atbrīvojums.

               Kopumā atbrīvojuma piešķiršanas nosacījumi ir izpildīti, un 4(c) atbrīvojuma I līdz III ieraksta termiņš ir jāpagarina. Novērtējumā arī secināts, ka tehnikas attīstības dēļ dzīvsudraba saturu, kas atļauts katrā atbrīvojuma ierakstā, var samazināt.

               Šā atbrīvojuma beigu termiņi ir noteikti saskaņā ar 5. panta 2. punkta pirmo daļu. Kā secināts izvērtējumā, aizstājēju izstrādes stadija attaisno atbrīvojuma pagarināšanu uz maksimāli pieciem gadiem. Sagaidāms, ka pagarinājuma periodiem nebūs negatīvas ietekmes uz inovāciju.

               Juridiskais instruments ir deleģētā direktīva, kas atbilst pilnvarojošajam tiesību aktam, proti, Direktīvai 2011/65/ES, jo īpaši, lai izpildītu tās 5. panta 1. punkta a) apakšpunktā noteiktās prasības.

               Deleģētās direktīvas mērķis ir sekmēt cilvēka veselības un vides aizsardzību un salāgot attiecīgos nosacījumus, lai nodrošinātu iekšējā tirgus funkcionēšanu elektrisko un elektronisko iekārtu nozarē, proti, atļaujot konkrētos lietojumos izmantot citādi aizliegtas vielas, ar RoHS direktīvas noteikumiem un nosacījumiem un tās izveidoto procedūru par to, kā III un IV pielikums pielāgojams zinātnes un tehnikas attīstībai.

               Šī deleģētā direktīva neietekmē ES budžetu.

               KOMISIJAS DELEĢĒTĀ DIREKTĪVA (ES)…/…

               (13.12.2021)

               ar ko, pielāgojot zinātnes un tehnikas attīstībai, Eiropas Parlamenta un Padomes Direktīvas 2011/65/ES III pielikumu groza attiecībā uz atbrīvojumu dzīvsudraba izmantošanai citās augstspiediena nātrija (tvaiku) spuldzēs vispārējai apgaismei

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes Direktīvu 2011/65/ES (2011. gada 8. jūnijs) par dažu bīstamu vielu izmantošanas ierobežošanu elektriskās un elektroniskās iekārtās
                  11
                un jo īpaši tās 5. panta 1. punkta a) apakšpunktu,

               tā kā:

               (1)Direktīva 2011/65/ES prasa dalībvalstīm nodrošināt, lai tirgū laistās elektriskās un elektroniskās iekārtas nesaturētu minētās direktīvas II pielikumā norādītās bīstamās vielas. Šo ierobežojumu nepiemēro noteiktiem minētās direktīvas III pielikumā uzskaitītajiem lietojumiem, kam piešķirts atbrīvojums.

               (2)Dažādās elektrisko un elektronisko iekārtu kategorijas, kam piemēro Direktīvu 2011/65/ES, ir uzskaitītas minētās direktīvas I pielikumā.

               (3)Dzīvsudrabs ir Direktīvas 2011/65/ES II pielikumā norādīta ierobežota lietojuma viela.

               (4)Ar Lēmumu 2010/571/ES
                  12
                Komisija cita starpā piešķīra atbrīvojumu dzīvsudraba izmantošanai citās augstspiediena nātrija (tvaiku) spuldzēs vispārējai apgaismei (“atbrīvojums”), un tas pašlaik ir iekļauts Direktīvas 2011/65/ES III pielikumā kā 4(c)-I, 4(c)-II un 4(c)-III atbrīvojums. Saskaņā ar minētās direktīvas 5. panta 2. punkta otrās daļas a) apakšpunktu šim atbrīvojumam bija jābeidzas 2016. gada 21. jūlijā.

               (5)Dzīvsudrabu augstspiediena nātrija (tvaiku) spuldzēs izmanto, lai iegūtu gaišu krāsu un nodrošinātu krāsu atveidošanas īpašības.

               (6)Komisija atbrīvojuma pagarināšanas pieteikumu (“pagarināšanas pieteikums”) saņēma 2015. gada 15. janvārī, tātad Direktīvas 2011/65/ES 5. panta 5. punktā noteiktajā termiņā, un 2020. gada 20. janvārī tas tika atjaunināts ar papildu informāciju. Saskaņā ar Direktīvas 2011/65/ES 5. panta 5. punktu atbrīvojums ir spēkā, līdz ir pieņemts lēmums par pagarināšanas pieteikumu.

               (7)Pagarināšanas pieteikuma novērtējumā, kurā ņemta vērā aizstājēju pieejamība un aizstāšanas sociālekonomiskā ietekme, tika secināts, ka dzīvsudraba aizstāšana vai izmantošanas izbeigšana attiecīgajos lietojumos pašlaik ir tehniski nelietderīga. Izvērtējumā arī secināts, ka šajos īpašajos lietojumos atļautais dzīvsudraba saturs būtu jāsamazina, lai tas atbilstu šo konkrēto spuldžu veidu tirgus izmaiņām. Veicot izvērtēšanu, notika arī apspriešanās ar ieinteresētajām personām saskaņā ar Direktīvas 2011/65/ES 5. panta 7. punktu. Šo apspriešanos laikā saņemtās piezīmes tika darītas publiski pieejamas īpašā tīmekļa vietnē.

               (8)Atbrīvojums ir saskanīgs ar Eiropas Parlamenta un Padomes Regulu (EK) Nr. 1907/2006
                  13
                un tādējādi nevājina tajā noteikto vides un veselības aizsardzību.

               (9)Tāpēc saskaņā ar direktīvas 5. panta 2. punkta pirmo daļu ir lietderīgi pagarināt atbrīvojumu saistībā ar Direktīvas 2011/65/ES III pielikuma 4(c)-I, 4(c)-II un 4(c)-III ierakstu uz laikposmu, kas nepārsniedz piecus gadus, jo pašlaik nav pieejami uzticami aizstājēji. Ņemot vērā notiekošo uzticama aizstājēja meklējumu rezultātus, sagaidāms, ka atbrīvojuma ilgumam nebūs nelabvēlīgas ietekmes uz inovāciju.

               (10)Tāpēc Direktīva 2011/65/ES būtu attiecīgi jāgroza,

               IR PIEŅĒMUSI ŠO DIREKTĪVU.

               1. pants

               Direktīvas 2011/65/ES III pielikumu groza saskaņā ar šīs direktīvas pielikumu.

               2. pants

               1.Dalībvalstis vēlākais līdz [sestā mēneša pēdējā diena, skaitot no šīs direktīvas spēkā stāšanās dienas] pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus.

               Tās piemēro minētos noteikumus no [sestā mēneša pēdējā diena, skaitot no šīs direktīvas spēkā stāšanās dienas + 1 diena].

               Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.

               2.Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3. pants

               Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               4. pants

               Šī direktīva ir adresēta dalībvalstīm.

               Briselē, 13.12.2021

                     Komisijas vārdā —

                     priekšsēdētāja
                     Ursula VON DER LEYEN

                     (1)

                        OV L 174, 1.7.2011., 88. lpp.

                     (2)

                        OV L 396, 30.12.2006., 1. lpp.

                     (3)

                        Saraksts ir pieejams šeit:
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_c__IIII_/
                  4c_LE_RoHS_Exemption_Req_Final.pdf
                   .

                     (5)

                        Pētījuma galīgais ziņojums ir pieejams
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Apspriešanās periods: 2015. gada 21 augusts – 2015. gada 16. oktobris, https://rohs.exemptions.oeko.info.

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , sākot ar 92. lpp.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Vajadzīgo administratīvo pasākumu saraksts ir pieejams
                  Komisijas tīmekļa vietnē
                  . Tas, kādā procedūras posmā ir katra deleģētā akta projekts, ir redzams Deleģēto aktu starpiestāžu reģistrā vietnē
                  https://webgate.ec.europa.eu/regdel/#/home
                  .

                     (11)

                        OV L 174, 1.7.2011., 88. lpp.

                     (12)

                        Komisijas Lēmums 2010/571/ES (2010. gada 24. septembris ), ar ko, pielāgojot zinātnes un tehnikas attīstībai, groza Eiropas Parlamenta un Padomes Direktīvas 2002/95/EK pielikumu attiecībā uz atbrīvojumiem lietojumiem, kuros ir svins, dzīvsudrabs, kadmijs, hroms (VI), polibrombifenili un polibromdifenilēteri (OV L 251, 25.9.2010., 28. lpp.).

                     (13)

                        Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

    ---documentbreak---

               PIELIKUMS

               Direktīvas 2011/65/ES III pielikumā ierakstus 4(c), 4(c)-I, 4(c)-II un 4(c)-III aizstāj ar šādiem:

                        Atbrīvojums

                        Piemērošanas joma un termiņi

                        “4(c)

                        Dzīvsudrabs citās augstspiediena nātrija (tvaiku) spuldzēs vispārējai apgaismei, nepārsniedzot (vienam gaismas izstarotājam):

                        4(c)-I

                        P ≤ 155 W: 20 mg

                        Zaudē spēku [PB: 5 gadi pēc deleģētās direktīvas publicēšanas Oficiālajā Vēstnesī]

                        4(c)-II

                        155 W < P ≤ 405 W: 25 mg

                        Zaudē spēku [PB: 5 gadi pēc deleģētās direktīvas publicēšanas Oficiālajā Vēstnesī]

                        4(c)-III

                        P > 405 W: 25 mg

                        Zaudē spēku [PB: 5 gadi pēc deleģētās direktīvas publicēšanas Oficiālajā Vēstnesī]”